ప్రధాన మంత్రి కార్యాలయం
గ్లాస్గో లో సి.ఓ.పి-26 సదస్సు లో ‘స్థితిస్థాపక ద్వీప దేశాల కోసం మౌలిక సదుపాయాలు' అనే కార్యక్రమాన్ని ప్రారంభించిన సందర్భంగా ప్రధానమంత్రి చేసిన ప్రసంగానికి - తెలుగు అనువాదం
మహనీయులారా,‘స్థితిస్థాపక ద్వీప దేశాల కోసం మౌలిక సదుపాయాలు' - ఐ.ఆర్.ఐ.ఎస్. ప్రారంభం కొత్త ఆశను, కొత్త విశ్వాసాన్ని ఇస్తుంది. ఇది అత్యంత బలహీన దేశాల కోసం ఏదైనా చేసామన్న సంతృప్తినిస్తుంది.ఈ విషయంలో, విపత్తు తట్టుకునే మౌలిక సదుపాయాల కోసం కూటమి  ని నేను అభినందిస్తున్నాను.ఈ ముఖ్యమైన వేదిక నుండి, ఆస్ట్రేలియా, యు.కె. తో సహా ప్రధానంగా మారిషస్, జమైకా వంటి చిన్న ద్వీప సమూహాలకు చెందిన అన్ని మిత్ర దేశాల నాయకులందరికీ నా హృదయపూర్వక ధన్యవాదాలు తెలియజేస్తున్నాను.ఈ ప్రారంభ కార్యక్రమం కోసం తమ విలువైన సమయాన్ని వెచ్చించినందుకు ఐక్యరాజ్యసమితి సెక్రటరీ జనరల్ కి కూడా నేను కృతజ్ఞతలు తెలియజేస్తున్నాను.
మహనీయులారా,వాతావరణ మార్పుల ప్రభావం బారిన పడకుండా ఏ దేశమూ లేదన్న విషయం గత కొన్ని దశాబ్దాలుగా రుజువయ్యింది. అవి అభివృద్ధి చెందిన దేశాలైనా, సహజ వనరులతో సమృద్ధిగా ఉన్న దేశాలైనా, ప్రతి దేశానికీ ఇది పెద్ద ముప్పు గా పరిణమించింది.అదేవిధంగా, ఇక్కడ , "అభివృద్ధి చెందుతున్న చిన్న ద్వీపాలు-ఎస్.ఐ.డి.ఎస్." కి కూడా , వాతావరణ మార్పుల నుండి అతిపెద్ద ముప్పు పొంచి వుంది. ఇది వారికి ఒక జీవన్మరణ సమస్య; అది వారి ఉనికికే ఒక సవాలు. వాతావరణ మార్పుల వల్ల సంభవించే విపత్తులు వారికి అక్షరాలా ఘోరమైన విపత్తు రూపంలో ఉంటాయి.అలాంటి దేశాల్లో, వాతావరణ మార్పు అనేది వారి జీవిత భద్రతకే కాదు, వారి ఆర్థిక వ్యవస్థకు కూడా పెద్ద సవాలుగా మారింది.అటువంటి దేశాలు పర్యాటకంపై ఎక్కువగా ఆధారపడి ఉన్నాయి. అయితే, ప్రకృతి వైపరీత్యాల కారణంగా పర్యాటకులు కూడా అక్కడికి రావడానికి భయపడుతున్నారు.
మిత్రులారా,ఎస్.ఐ.డి.ఎస్. దేశాలు శతాబ్దాలుగా ప్రకృతికి అనుగుణంగా జీవిస్తున్నందువల్ల, ప్రకృతిసిద్దమైన మార్పులకు అనుగుణంగా ఎలా జీవించాలో వారికి బాగా తెలుసు.అయితే, గత కొన్ని దశాబ్దాలుగా చూపిన స్వార్థపూరిత ప్రవర్తనల కారణంగా, ప్రకృతి యొక్క అసహజ రూపం తెరపైకి రావడంతో, వాటి దుష్ఫలితాలను, ఈ రోజు అమాయక చిన్న ద్వీప దేశాలు ఎదుర్కొంటున్నాయి.అందువల్ల, సి.డి.ఆర్.ఐ. లేదా ఐ.ఆర్.ఐ.ఎస్. కేవలం మౌలిక సదుపాయాలకు సంబంధించిన విషయం మాత్రమే కాదు, ఇది మానవ సంక్షేమం యొక్క అత్యంత సున్నితమైన బాధ్యతలో ఒక భాగంగా, నేను భావిస్తున్నాను.ఇది మానవాళి పట్ల మనందరి సమిష్టి బాధ్యత.ఒక విధంగా, మన పాపాలకు ఇది ఒక సాధారణ ప్రాయశ్చిత్తంగా నేను భావిస్తున్నాను.
మిత్రులారా,సి.డి.ఆర్.ఐ. అనేది కేవలం ఒక సదస్సు నుండి ఉద్భవించిన ఒక ఊహా చిత్రం కాదు, అయితే, సి.డి.ఆర్.ఐ. ఏర్పాటు అనేది సంవత్సరాల ఆలోచనలు, అనుభవాల ఫలితం.చిన్న ద్వీప దేశాలపై వాతావరణ మార్పు ముప్పు పొంచి ఉందని గుర్తించిన భారతదేశం, పసిఫిక్ దీవులు మరియు కారికోమ్  దేశాలతో సహకారం కోసం ప్రత్యేక ఏర్పాట్లు చేసింది.మేము వారి పౌరులకు సౌర సాంకేతికతలలో శిక్షణ ఇచ్చాము. అక్కడ మౌలిక సదుపాయాల అభివృద్ధికి నిరంతరం సహకరించాము.దీనికి కొనసాగింపుగా, ఈ రోజు, ఈ వేదిక నుండి నేను భారతదేశం తరఫున మరొక కొత్త ప్రోత్సాహకాన్ని ప్రకటిస్తున్నాను.భారత అంతరిక్ష సంస్థ ఇస్రో, ఎస్.ఐ.డి.ఎస్. కోసం ఒక ప్రత్యేక డేటా విండో ను రూపొందించనుంది.దీంతో, ఉపగ్రహం ద్వారా తుఫానులు, పగడపు దిబ్బల పర్యవేక్షణ, తీర-రేఖ పర్యవేక్షణ మొదలైన వాటి గురించి, ఎస్.ఐ.డి.ఎస్. సకాలంలో సమాచారాన్ని నిరంతరాయంగా అందుకునే అవకాశం ఉంది.
మిత్రులారా,
(సి.డి.ఆర్.ఐ. మరియు ఎస్.ఐ.డి.ఎస్. రెండూ కలిసి ఐ.ఆర్.ఐ.ఎస్. ని గ్రహించడానికి కలిసి పనిచేశాయి. సహ-సృష్టి మరియు సహ-ప్రయోజనాలకు ఇది ఒక మంచి ఉదాహరణ.అందుకే ఈరోజు ఐ.ఆర్.ఐ.ఎస్. ను ప్రారంభించడం చాలా ముఖ్యమైనది గా భావిస్తున్నాను.ఐ.ఆర్.ఐ.ఎస్. ద్వారా, ఎస్.ఐ.డి.ఎస్. కి సాంకేతిక, ఆర్థిక సమాచారంతో పాటు, ఇతర అవసరమైన సమాచారాన్ని సులభంగా, వేగంగా సమీకరించడానికి అవకాశం ఉంటుంది. చిన్న ద్వీప దేశాల్లో నాణ్యమైన మౌలిక సదుపాయాలను ప్రోత్సహించడం వల్ల అక్కడి ప్రజలతో పాటు, వారి జీవనోపాధికి ప్రయోజనం చేకూరుతుంది.ఈ దేశాలను తక్కువ జనాభా కలిగిన చిన్న దీవులుగా, ప్రపంచం పరిగణిస్తోందని, నేను గతంలో చెప్పాను, కానీ, ఈ దేశాలను గొప్ప సామర్థ్యం ఉన్న పెద్ద మహా సముద్ర దేశాలుగా నేను చూస్తున్నాను. సముద్రం నుంచి వచ్చిన ముత్యాల దండ అందరినీ అలంకరిస్తున్నట్లే, సముద్రాన్ని ఆనుకుని ఉన్న ఎస్.ఐ.డి.ఎస్. కూడా అలా ప్రపంచాన్ని అలంకరిస్తుంది.ఈ కొత్త ప్రాజెక్ట్ కు భారతదేశం పూర్తిగా మద్దతు ఇస్తుందని, దాని విజయం కోసం సి.డి.ఆర్.ఐ., ఇతర భాగస్వామ్య దేశాలు, ఐక్యరాజ్యసమితితో కలిసి పని చేస్తుందని, నేను మీకు హామీ ఇస్తున్నాను.ఈ కొత్త కార్యక్రమాన్ని చేపట్టిన సి.డి.ఆర్.ఐ. తో పాటు, అన్ని చిన్న ద్వీప సమూహాలకు అభినందనలు, శుభాకాంక్షలు.
అనేక ధన్యవాదాలు.
గమనిక:
ఇది ప్రధానమంత్రి ప్రసంగానికి ఇంచుమించు సమీప అనువాదం. అసలు ప్రసంగం హిందీ లో చేశారు.